Line Barfod (EL), 2005-11-16:
Terror udgør en væsentlig trussel mod borgerne, mod samfundets tryghed.
De terrorister, vi kender i dag, ønsker at bekæmpe demokratiet og retssikkerheden.
I Enhedslisten ønsker vi ikke bare at bevare, men også at udbygge demokratiet og retssikkerheden.
Vi ønsker ikke at omdanne det åbne samfund, vi har i dag, til overvågede fængsler.
Vi ønsker ikke at lade terroristerne vinde, ved at vi selv begynder at indskrænke det demokrati og den retssikkerhed, som de bekæmper.
Derfor ønsker vi, at vi lægger hovedvægten på at forebygge terrorisme, forebygge at nogen kan få den vanvittige idé at begå en terrorhandling.
Vi mener, at det, som man kan udlede af arbejdsgruppens rapport, det, man kan udlede af de mange eksperter både i Danmark og i udlandet, er, at den væsentligste grund til, at terrortruslen i verden er forøget, er Irakkrigen.
Det er vigtigt, at Danmark yder en stor indsats for at få fundet en løsning på Israel-Palæstina-konflikten, på Rusland-Tjetjenien-konflikten og i Afghanistan, at vi ikke arbejder med dobbelte standarder, hvor vi siger, at hvis det er Saddam eller andre, som vi i den periode ikke kan lide, og som ikke overholder FN-sanktioner, så må vi gå ud i en ulovlig krig, men når det er Israel, Rusland og andre, som i perioder er venner, så støtter vi det, der foregår, eller vil i hvert fald ikke tage afstand fra det.
Når det er USA, der flyver fanger rundt til hemmelige fængsler, hvor der foregår tortur, er det eneste, man kan mande sig op til fra den danske regerings side, at komme med et lille pip om, at vi »altså helst ikke vil have, at I flyver hen over dansk luftrum«.
Her har Danmark en rigtig god mulighed for at markere meget klart, at vi under ingen omstændigheder vil medvirke til tortur.
Hvis de gør, så skal de tvinges ned, ligesom vi har set andre lande gøre.
Og hvis de lander i Danmark, så skal vi undersøge, hvad der er om bord.
De konflikter, der er i verden, er med til at øge risikoen for, at nogle kan synes, at verden er så uretfærdig, at de finder på at begå terror for at få en mere retfærdig verden, ligesom den internationale ulighed, det, at der er så kolossal forskel på de vilkår, der hersker for de fattigste i Afrika og andre steder, og på de vilkår, som de rigeste har i de rige lande, også er med til at øge grobunden for, at nogle kan finde på at begå vanvittige terrorhandlinger for at få noget, de opfatter som en mere retfærdig verden.
Vi påstår ikke, at hvis nogle er fattige, bliver de automatisk terrorister.
Derfor er det så vigtigt, at vi også giver et kæmpe bidrag fra Danmarks side til at opbygge demokrati, så man reelt kan se, at der er andre muligheder for at få en mere retfærdig verdensorden, at det faktisk kan lade sig gøre at stille krigsforbrydere for en international domstol og få dem dømt for det, de har begået.
Tilsvarende er vi også i Danmark nødt til at stoppe den store polarisering for at forebygge grobunden for terror.
PET skrev i sin årsrapport for et par år siden, at det, at der var dårlige økonomiske vilkår for flygtninge/indvandrere i Danmark, kunne være med til at øge terrortruslen.
Derfor er det vigtigt, at vi får stoppet den polarisering.
Ligesom andre i debatten har været inde på, er det utrolig vigtigt, at vi sikrer, at der er en demokratisk debat og et ordentligt debatklima, at man ikke lægger nogen befolkningsgrupper for had, for det er med til at øge polariseringen og risikoen for, at nogle får forståelse for terror.
Det betyder også, at noget af det, vi skal gøre for at forebygge terrorhandlinger, er, at vi skal styrke samfundets sammenhængskraft, vi skal øge borgernes tillid til samfundet, øge brugen af demokratiet og troen på, at man kan opnå forandringer med demokratiske midler.
Derfor er det også utrolig vigtigt, at der var mange, der var ude at tage afstand fra Hizb-utTahrirs opfordring til, at man ikke skulle bruge sin stemmeret her til kommunalvalget.
Kandidater både fra De Konservative, Enhedslisten og andre partier var ude at sige, at det er vigtigt at bruge stemmeretten.
Det er vigtigt, vi holder fast i stemmeretten og går imod Dansk Folkepartis forslag om, at indvandrere skal fratages stemmeretten til kommunalvalget, for det er en af de rigtig gode måder, man kan mærke, at man er en del af et demokrati på, og så kan de, der har været danske statsborgere i generationer, se, at vi har et demokrati, som er for alle.
Derfor skal vi udbygge demokratiet i stedet for at indskrænke det.
Når man ser på de analyser og konklusioner, der er i embedsmandsgruppens rapport, er der meget af det, der er vældig fornuftigt, og derfor er det meget svært at forstå, hvad sammenhængen så er til de konkrete forslag, der kommer, især når hovedkonklusionen er, at beredskabet i Danmark ikke er utilstrækkeligt eller sagt med andre ord, at vi faktisk har et rimelig godt beredskab i Danmark.
Derfor har vi fra Enhedslistens side fremlagt en alternativ særpakke med 49 forslag, som vi mener mere logisk følger af embedsmandsgruppens analyser og konklusioner, og som vil være med at forebygge terrorisme i stedet for som de fleste af forslagene kun at gå ind og se på, hvordan vi overvåger de lovlydige borgere.
Også internationalt er der jo i dag en stor debat om, hvorvidt krigen mod terror er gået for langt.
Både i USA og i Storbritannien diskuterer man – især i Storbritannien har der været debat om Tone Blairs seneste forslag – om ikke man ved så store indskrænkninger i retssikkerheden lader terroristerne vinde og dermed reelt har tabt krigen mod terror.
Den debat er det utrolig vigtigt at vi også fører herhjemme, og derfor virker det sådan lidt ude af trit med den internationale udvikling, at man kan komme med sådan et forslag som det, der ligger, og som vi diskuterer i dag.
Dertil kommer så det spørgsmål, om det er den rigtige måde at bruge ressourcerne på, at man indfører en massiv overvågning af de lovlydige borgere, for overvågning kan ikke forhindre terror.
Den massive overvågning, man havde indført op gennem 1990’erne i USA, forhindrede ikke 11. september.
Videokameraerne i London forhindrede ikke terrorangrebet der.
Derfor tror vi, man hellere skal bruge ressourcer på at lave et rigtig godt politiarbejde, hvor man går ind som følge af konkrete mistanker, i stedet for at skulle bruge ressourcerne på at overvåge alle de lovlydige borgere.
Så er der selvfølgelig nogle af forslagene i embedsmandsrapporten, som kan være fornuftige nok.
Det der med, at Rullemarie skal rulle hurtigere ud ved en bombetrussel osv., kan ingen være uenige i.
Men forslagene om massiv overvågning er så vidtgående, at vi er nødt til at stille spørgsmålet, om vi, hvis de blev gennemført, så stadig ville have en retsstat.
Hr. Peter Skaarup fra Dansk Folkeparti kunne slet ikke forstå, hvorfor Enhedslisten og andre var optaget af, hvor grænsen går for, hvornår vi har en politistat.
Men for Enhedslisten er det helt afgørende at holde fast i kampen for, at vi ikke får en politistat, og derfor er det jo nødvendigt at gøre sig klart, hvor grænsen går, hvor meget vi kan indskrænke den personlige frihed, før man ikke længere kan tale om en retsstat.
Der er det vigtigt at holde fast i, når man sammenligner Danmark med Storbritannien eller andre steder, at i Danmark er der den afgørende forskel, at vi i forvejen har en gennemgribende registrering af alle borgere.
Ved hjælp af vores cpr-nummer og alle de elektroniske registre, der er, har man adgang til utrolig mange oplysninger om den enkelte borger.
Hvis det bliver kombineret, som der lægges op til i nogle af forslagene, med en massiv overvågning på gaderne, hvor man ved hjælp af et register over vores pasfoto kan se, hvor vi går hen, så kan man totalt følge stort set hele vores liv.
Det kan man trods alt ikke i de andre lande, fordi de ikke har den tilsvarende kobling til de personlige oplysninger.
Derfor er vi meget nervøse for en række af de forslag, der ligger, og mener som sagt, man skulle satse massivt på forebyggelse og også på at få en uafhængig forskning i stedet for, som der er lagt op til, kun forskning bestilt af PET.
På vegne af Enhedslisten skal jeg fremsætte følgende: Forslag til vedtagelse
»Idet Folketinget på det skarpeste fordømmer terrorhandlinger, opfordres regeringen til at fremsætte forslag, der kan forebygge terrorisme, herunder – at trække de danske tropper ud af Irak og arbejde for en tilbagetrækning af alle udenlandske tropper samt – at fremsætte forslag, der medvirker til at stoppe polariseringen i samfundet, herunder forslag, der sikrer velfærd for alle.«